11. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ของบริษัท และบริษัทย่อย ตามเอกสารแนบ 7

(2) คำอธิบายและการวิเคราะห์ของฝ่ายจัดการ (Management Discussion and Analysis)

1. ผลการปฏิบัติตามแผนการดำเนินธุรกิจ

แผนการดำเนินธุรกิจของบริษัทที่บริษัทฯ ไปลงทุนซึ่งเปิดเผยต่อเนื่องมานั้น
ในส่วนของธุรกิจพลังงานในประเทศไทย ซึ่งบริษัทฯ ลงทุนในบริษัท ราชบุรีเพาเวอร์ จำกัด จำนวน
732.5 ล้านบาท หรือสัดส่วนการลงทุนร้อยละ 10 ของทุนจดทะเบียน โดยมีกำลังการผลิต 1,400
เมกะวัตต์ ในปี 2552 ได้ดำเนินธุรกิจเชิงพาณิชย์เต็มปีแล้ว
ทั้งนี้ผลการดำเนินงานมีกำไรสามารถหักกลบขาดทุนสะสมได้หมดแล้ว และมีกำไรสะสมปี 2552
ซึ่งจะสามารถจัดสรรกำไรดังกล่าวให้ผู้ถือหุ้นได้ตั้งแต่ ปี 2553 เป็นต้นไป

ในส่วนของธุรกิจในต่างประเทศ ตามที่บริษัทฯ มีการลงทุนสัดส่วนร้อยละ 40 ในโรงงาน Taixing
Union Zond Chemicals Co.,Ltd. ซึ่งผลิต Phthalic anhydride & Fumaric Acid
และผลิตภัณฑ์ที่เกี่ยวเนื่องนั้น ในปี 2552 บริษัทดังกล่าวได้ดำเนินงานตามแผนแล้ว นอกจากนี้บริษัทฯ
เริ่มมีโครงการใหม่เกี่ยวกับอสังหาริมทรัพย์ในประเทศจีนในปี 2552 โดยบริษัทฯ
และบริษัทย่อยได้ลงทุนเทียบเป็นสกุลบาทเท่ากับ 677 ล้านบาท หรือสัดส่วนการลงทุนร้อยละ 49
ซึ่งขณะนี้กำลังอยู่ในขั้นตอนดำเนินเรื่องขออนุมัติแบบก่อสร้างและใบอนุญาตการก่อสร้างและอื่นๆ
ที่เกี่ยวข้อง

2. ผลการดำเนินงาน

  ภาพรวมของผลการดำเนินงาน

  ในปี 2552 ผลการดำเนินงานเฉพาะกิจการของบริษัทฯ ซึ่งคำนวณตามวิธีราคาทุน มีกำไรสุทธิ
  774.67 ล้านบาท เพิ่มขึ้น 494.78 ล้านบาท หรือร้อยละ 176.78 เมื่อเทียบกับปี 2551
  ซึ่งมีกำไรสุทธิ 279.89 ล้านบาท ทั้งนี้ กำไรสุทธิในส่วนของบริษัทฯ
  ตามงบการเงินเฉพาะกิจการ จะไม่เท่ากับกำไรสุทธิตามงบการเงินรวม
  เนื่องจากมาตรฐานบัญชีใหม่กำหนดให้การแสดงกำไรสุทธิในงบการเงินเฉพาะกิจการกำหนดให้ใช้วิธีราคาทุนแต่ในงบการเงินรวมให้คำนวณตามวีธีส่วนได้เสีย
  โดยผลการดำเนินงานของบริษัทฯ และบริษัทย่อย ตามงบการเงินรวมในปี 2552
  มีกำไรสุทธิส่วนที่เป็นของบริษัทฯ จำนวนเงิน 982.26 ล้านบาท เพิ่มขึ้น 700.78 ล้านบาท
  หรือร้อยละ 248.97 เมื่อเทียบกับปี 2551 ซึ่งมีกำไรสุทธิ 281.48 ล้านบาท
  สาเหตุหลักของการเปลี่ยนแปลงผลการดำเนินงานตามงบการเงินรวมได้รับผลกระทบอันเกิดจากปัจจัยสำคัญดังนี้

  2.1 เป้าหมายของหน่วยงานภาครัฐของต่างประเทศ

ตามที่บริษัทฯ มีการลงทุนในธุรกิจพลังงานประเภทผลิตกระแสไฟฟ้าในประเทศจีน
ซึ่งเป็นกิจการประเภทสาธารณูปโภค ภาครัฐจึงมีนโยบายควบคุมราคาขายไฟฟ้า
แม้ว่าระยะหลังมีการผ่อนคลายการคิดราคาขายไฟฟ้าโดยอิงราคาต้นทุนวัตถุดิบหลักก็ตาม ในปี 2551
ราคาถ่านหินซึ่งเป็นวัตถุดิบหลักมีราคาตลาดสูงขึ้นอย่างต่อเนื่อง
แต่การคำนวณราคาขายไฟฟ้าจะต้องขอให้ทางการอนุมัติการขึ้นราคาตามสูตรการคำนวณดังกล่าวก่อนจึงปรับราคาขายได้
ดังนั้น การปรับราคาขายได้ไม่ทันกับราคาวัตถุดิบที่สูงขึ้นตลอด กำไรจากการดำเนินงานแทบไม่มี
จึงส่งผลกระทบให้การรับรู้ส่วนแบ่งกำไรตามวิธีส่วนได้เสียในงบการเงินสำหรับธุรกิจนี้เป็นด้านลบ
แต่ในทางกลับกันรอบปี 2552 ราคาวัตถุดิบคือถ่านหิน มีราคาลดลงตามราคาตลาดโลก
จึงทำให้ธุรกิจดังกล่าวได้รับผลกำไรจากการดำเนินงานดี
ส่งผลให้การรับรู้ส่วนแบ่งกำไรตามวิธีส่วนได้เสียในงบการเงินรวมมีจำนวนเงินเพิ่มขึ้นมาก
เมื่อเทียบกับปี 2551

2.2 การฟื้นตัวจากภาวะเศรษฐกิจตกต่ำทั่วโลก

จากเหตุการณ์ตลอดปี 2551
ที่เกือบทุกภาคธุรกิจได้รับผลกระทบจากวิกฤติทางการเงินเกี่ยวกับสินเชื่อด้อยคุณภาพจากสหรัฐอเมริกา
ซึ่งช่วงเวลาดังกล่าว ราคาตลาดของหลักทรัพย์ในตลาดรองทั่วโลกลดลงอย่างมากตามที่บริษัทฯ
เคยรายงานไว้ว่ามีการบันทึกรายการขาดทุนที่ยังไม่เกิดขึ้นจริงจากการปรับมูลค่าเงินลงทุนในต่างประเทศ
ในงบการเงินปี 2551 จำนวนเงิน 327.26 ล้านบาท แต่ในปี 2552 ภาวะเศรษฐกิจได้มีการฟื้นตัว
และราคาหลักทรัพย์ได้ปรับราคาสูงขึ้น ทำให้งบการเงินปี 2552
มีการบันทึกกำไรที่ยังไม่เกิดขึ้นจริงจากการปรับมูลค่าเงินลงทุน จำนวน 250.18 ล้านบาท
จึงทำให้เกิดผลต่างรายได้จากการนี้เพิ่ม 577.45 ล้านบาท

 2.3 อัตราแลกเปลี่ยนเงินตราต่างประเทศ

ในรอบปี 2552 อัตราแลกเปลี่ยนของค่าเงินบาท เมื่อเทียบกับสกุลเงินตราต่างประเทศ
เมื่อเทียบกับหลายปีที่ผ่านมาเงินบาทมีค่าแข็งขึ้นเมื่อเทียบกับเงินสกุลดอลล่าร์สหรัฐ
ซึ่งเป็นสกุลหลักที่ใช้ซื้อขายสินค้าส่งออก
ทำให้จำนวนเงินบาทที่ได้รับชำระค่าสินค้าส่งออกมีจำนวนเงินบาทน้อยลง เมื่อเทียบกับหลาย
ปีก่อนหน้านี้ ซึ่งมีส่วนทำให้รายได้จากการขายลดลง

2.4 การตลาดและการแข่งขัน

ภายใต้สถานการณ์ทางเศรษฐกิจปัจจุบันที่การแข่งขันทวีความรุนแรงมากขึ้นเป็นลำดับ ประกอบกับ
สินค้าส่วนใหญ่อุปทานมีมากกว่าอุปสงค์ จึงเป็นกลไกกำหนดราคาตลาด
เป็นผลให้ราคาขายของสินค้าไม่สามารถขึ้นราคาได้
หรือบางสินค้าขึ้นราคาได้แต่สัดส่วนการขึ้นราคาขายไม่เท่ากับต้นทุนขายที่เพิ่มขึ้น
อีกนัยหนึ่งภายใต้ระบบการค้าเสรี
มีการเคลื่อนย้ายเงินทุนไปแหล่งที่มีค่าแรงงานและค่าโสหุ้ยการผลิตต่างๆ ที่มีราคาถูกกว่า
ก็เป็นปัจจัยที่ทำให้ราคาสินค้าที่ผลิตจากพื้นที่เหล่านั้นมีราคาถูกกว่าในประเทศไทย
จึงถูกต่อรองราคาจากคู่ค้าให้ลดราคาขายลง เพื่อให้สามารถแข่งขันได้ในอุตสาหกรรม
บริษัทในกลุ่มจึงต้องพัฒนาประสิทธิภาพการผลิตเพื่อให้ต้นทุนขายลดต่ำลง
แต่ก็สามารถลดได้ถึงระดับหนึ่งเท่านั้น เนื่องจากต้องรักษาระดับคุณภาพสินค้า

3. ผลการดำเนินงานที่ผ่านมาของกลุ่มธุรกิจ

  3.1 รายได้จากการขายหรือบริการ

บริษัทฯ มีรายได้จากการขายหรือบริการในปี 2552 เท่ากับ 8,617.56 ล้านบาท ลดลง
3,591.05 ล้านบาท เมื่อเทียบกับปี 2551 ซึ่งมีจำนวน 12,208.62 ล้านบาท
ทั้งนี้มีสาเหตุหลักจากในปี 2552 ช่วงครึ่งปีแรก
ยอดขายลดลงมากจากผลกระทบของภาวะเศรษฐกิจตกต่ำทั่วโลก
อันเนื่องจากผลกระทบสินเชื่อด้อยคุณภาพจากสหรัฐอเมริกาที่ยังไม่ฟื้นตัว
คำสั่งซื้อจากลูกค้าทั้งภายในประเทศและต่างประเทศลดลงมาก ทั้งนี้ผลิตภัณฑ์ที่ได้รับผลกระทบมากคือ
ธุรกิจสิ่งทอทั้งในไทยและในจีน
รองลงมาคือผลิตภัณฑ์พลาสติกที่ได้รับผลกระทบจากอุตสาหกรรมรถยนต์
และธุรกิจชิ้นส่วนอิเลคทรอนิคส์ ซึ่งลูกค้าชะลอการสั่งซื้อผลิตภัณฑ์คอมพิวเตอร์ใหม่ อย่างไรก็ตาม
เมื่อถึงไตรมาสที่4 คำสั่งซื้อได้เพิ่มมากขึ้น แต่ก็ยังไม่สามารถเพิ่มเท่ากับสัดส่วนที่ลดลง
มีผลทำให้รายได้จากการขายหรือบริการทั้งปี 2552 ลดลงกว่าปี 2551 นอกจากนี้
มีบางบริษัทมีสถานะเป็นบริษัทย่อยของบริษัทฯ ในปี 2551 จึงได้คำนวณรวมยอดขายของบริษัทนั้นๆ
รวมอยู่ในงบการเงินรวมของปี 2551 แต่บริษัทดังกล่าวไม่ได้มีสถานะเป็นบริษัทย่อยของบริษัทฯ ในปี
2552 คือบริษัท ยูเนี่ยนเทคอีสต์ จำกัด เนื่องจากมีการลดสัดส่วนการลงทุนของบริษัทฯ
จึงไม่ได้รวมยอดขายของบริษัทนี้ในรายได้จากการขายในงบการเงินรวมปี 2552 ด้วย

  3.2 รายได้อื่น

รายได้ของบริษัทฯ
นอกจากรายได้จากการขายหรือบริการข้างต้นแล้วยังมีรายได้อื่นซึ่งบางส่วนมาจากธุรกิจลงทุน ในปี
2552 บริษัทฯ มีรายได้อื่นรวม 717.57 ล้านบาท ลดลง 214.59 ล้านบาท เมื่อเทียบกับปี 2551
ซึ่งมีรายได้อื่นจำนวน 932.26 ล้านบาท สัดส่วนที่ลดลงคิดเป็น 0.60 % ของสัดส่วนรายได้รวม
ซึ่งมีสาเหตุหลักจาก

3.2.1 เงินปันผลรับเพิ่มขึ้น 35.68 ล้านบาท
ส่วนใหญ่มาจากเงินปันผลของเงินลงทุนในหลักทรัพย์ที่เพิ่มขึ้น

3.2.2 เมื่อปี 2551 บริษัทฯ มีกำไรจากการจำหน่ายเงินลงทุน 281.63 ล้านบาท
จากธุรกิจการศึกษาในประเทศจีน แต่ปี 2552 บริษัทฯ ไม่มีกำไรดังกล่าว
จึงทำให้รายได้อื่นในส่วนนี้ลดลง

3.2.3 บริษัทฯ มีกำไรจากการจำหน่ายสินทรัพย์ถาวรลดลง 70.45 ล้านบาท เนื่องจากในปี 2551
บริษัทย่อยมีการจำหน่ายทรัพย์สินที่ไม่มีความจำเป็นต้องใช้งานแล้วในธุรกิจสิ่งทอ
สำหรับธุรกิจรองเท้าที่หยุดดำเนินงานก็มีการจำหน่ายทรัพย์สินที่ไม่ได้ใช้งานออกให้มากที่สุดในปี
2551 คงเหลือรายการไม่มากในปี 2552 ดังนั้นรายได้อื่นส่วนนี้ของปี 2552 จึงลดลงจากปี 2551

3.2.4 บริษัทฯ มีรายการบันทึกกำไรที่ยังไม่เกิดขึ้นจากการปรับมูลค่าของเงินลงทุนในปี 2552 รวม
250.18 ล้านบาท ในขณะที่ปี 2551 ไม่มีกำไรจากการนี้
แต่กลับเป็นรายการขาดทุนที่ยังไม่เกิดขึ้นจริงจากการปรับมูลค่าเงินลงทุน ทั้งนี้
เนื่องจากมาตรฐานบัญชีกำหนดให้ต้องปรับราคาเงินลงทุนให้เท่ากับราคาตลาด ณ วันสิ้นงวดบัญชี

3.2.5 รายได้อื่นๆ ลดลงจำนวน 124.92 ล้านบาท เนื่องจากปี 2551
มีรายการปรับปรุงโอนกลับรายการภาระผูกพันเงินชดเชยพนักงานตามกฎหมาย และระเบียบบริษัท
เนื่องจากคำนวณตามจำนวนพนักงานที่ลดลง เป็นรายได้อื่นๆ แต่ปี 2552 ไม่มีรายการดังกล่าว

3.2.6 รายได้ดอกเบี้ยรับลดลง 23.63 ล้านบาท เนื่องจากในปี 2552
บริษัทในกลุ่มที่อยู่ในต่างประเทศ ได้นำเงินฝากสถาบันการเงินส่วนใหญ่ไปลงทุนเกือบหมด
จึงได้ดอกเบี้ยรับน้อยลง ในขณะที่ปี 2551 มีดอกเบี้ยรับจากเงินฝากส่วนนี้
จึงได้ดอกเบี้ยรับในจำนวนที่มากกว่า

3.3 ต้นทุนและค่าใช้จ่ายในการขายและบริหาร

ในปี 2552 บริษัทฯ และบริษัทย่อย มีต้นทุนขาย 7,135.69 ล้านบาท ลดลง 3,600.08 ล้านบาท
เมื่อเทียบกับปี 2551 ซึ่งมีต้นทุนขาย 10,735.77 ล้านบาท ต้นทุนขายลดลง
สัมพันธ์กับยอดขายที่ลดลง และสามารถลดต้นทุนขายในสัดส่วนที่มากกว่ายอดขายที่ลดลงด้วย

ค่าใช้จ่ายในการขายและบริหาร ของปี 2552 มีจำนวน 1,029.48 ล้านบาท ลดลง 252.75
ล้านบาท เมื่อเทียบกับปี 2551 ซึ่งมีจำนวน 1,282.23 ล้านบาท
จำนวนที่ลดลงประกอบด้วยค่าใช้จ่ายในการขายลดลง 119.80 ล้านบาท
ซึ่งเกี่ยวเนื่องกับยอดขายที่ลดลงอันสืบเนื่องจากปริมาณคำสั่งซื้อที่ลดลง
และบริษัทผู้ผลิตในกลุ่มที่เป็นบริษัทร่วมได้ดำเนินการจำหน่ายสินค้าเองเพิ่มขึ้นตามนโยบายการเปลี่ยนโครงสร้างช่องทางการจำหน่าย
ที่ได้เคยเปิดเผยมาก่อนหน้านี้แล้ว จึงทำให้ค่าใช้จ่ายที่เกี่ยวกับการขาย เช่น ค่าใช้จ่ายส่งออก
ค่าขนส่ง และค่านายหน้าในการขายสินค้าลดลงตามไปด้วย ในส่วนของค่าใช้จ่ายในการบริหารลดลง
132.95 ล้านบาท มีสาเหตุหลักจากการลดค่าใช้จ่ายเกี่ยวกับพนักงานในกลุ่มสิ่งทอ เนื่องจากปี
2551 มีการจ่ายชดเชยพนักงานเนื่องจากลดขนาดการผลิต
และโอนธุรกรรมฟอกย้อมไปยังบริษัทร่วมทุนประมาณ 30 ล้านบาท
รวมทั้งมีการโอนกลับสำรองสินค้าเสื่อมสภาพกลุ่มสิ่งทอ
เนื่องจากมีการสะสางขายออกไปแล้วประมาณ 20 ล้านบาท
อีกทั้งมีรายการลดจำนวนค่าเสื่อมราคาลงมาจากสินทรัพย์ถาวรที่คำนวณค่าเสื่อมราคาครบแล้วประมาณ
46 ล้านบาท นอกจากนี้ ในปี 2551 ในงบการเงินรวมยังมีการรวมงบการเงินของ
Danyang-Union Cogeneration co.,Ltd เข้าไว้ด้วยกัน
จึงมีค่าใช้จ่ายในการบริหารรวมอยู่ด้วยประมาณ 15 ล้านบาท แต่ในปี 2552
ไม่มีงบการเงินของบริษัทดังกล่าวรวมอยู่ในงบการเงินรวม
เนื่องจากมีการจำหน่ายเงินลงทุนดังกล่าวออกไปแล้ว

3.4 กำไร

ปีรอบ 2552 บริษัทฯ และบริษัทย่อยมีกำไรขั้นต้น 1,481.87 ล้านบาท เพิ่มขึ้น 9.02 ล้านบาท
เมื่อเทียบกับปี 2551 ที่มีกำไรขั้นต้น 1,472.85 ล้านบาท หรืออัตรากำไรขั้นต้นของปี 2552
เท่ากับ 17.20 % ซึ่งมากกว่าปี 2551 ซึ่งเท่ากับ 12.06 %
จำนวนกำไรขั้นต้นที่เพิ่มขึ้นในขณะที่ยอดขายลดลง เนื่องจากต้นทุนขายลดลงมากกว่ายอดขายที่ลดลง

ในส่วนของกำไรจากการดำเนินงาน บริษัทฯ
และบริษัทย่อยมีอัตรากำไรจากการดำเนินงานคำนวณตามวิธีส่วนได้เสียต่อรายได้รวมเท่ากับ 15.38
% เพิ่มขึ้น 10.62 % เมื่อเทียบกับปี 2551 ซึ่งเท่ากับ 4.76 %
ทั้งนี้มีสาเหตุหลักจากรายการรับรู้ส่วนแบ่งผลกำไรจากเงินลงทุนในบริษัทร่วมเพิ่มขึ้นมาก จำนวน
658.14 ล้านบาท
ส่วนใหญ่จากธุรกิจโรงไฟฟ้าในประเทศสาธารณรัฐประชาชนจีนที่มีผลการดำเนินงานปี 2552
มีกำไรเพิ่มขึ้นมากเมื่อเทียบกับปี 2551
สืนเนื่องจากราคาถ่านหินซึ่งเป็นวัตถุดิบหลักมีราคาตลาดลดลงเมื่อเทียบกับปี 2551

นอกจากนี้ ในรอบปี 2552 มีรายการกำไรที่ยังไม่เกิดขึ้นจริงจากการปรับมูลค่าเงินลงทุนจำนวน
250.18 ล้านบาท ตามมาตรฐานการบัญชีที่ต้องปรับปรุงมูลค่าเงินลงทุนให้เท่ากับราคาตลาด ณ
วันสิ้นงวดบัญชี ในขณะที่ปีที่แล้ว
รายการในทำนองเดียวกันเกิดรายการผลขาดทุนที่ยังไม่เกิดขึ้นจริงจากการปรับมูลค่าเงินลงทุน
327.26 ล้านบาท จึงทำให้มีผลต่างรายได้จากการนี้เพิ่ม 577.45 ล้านบาท อีกปัจจัยหนึ่ง
ตามมาตรฐานการบัญชีที่ต้องปรับมูลค่าเงินลงทุนคือ มีรายการค่าเผื่อการด้อยค่าของเงินลงทุนบริษัท
Value Creation Inc.(VCI) จำนวน 328 ล้านบาท
เนื่องจากงบการเงินของบริษัทนี้รับรู้ผลกระทบจากบริษัทย่อยของบริษัทดังกล่าว
ที่ยื่นเรื่องเข้าสู่ขั้นตอนร้องขอต่อศาลเพื่อฟื้นฟูกิจการในประเทศแคนาดา ทำให้บริษัทฯ ซึ่งลงทุนใน
VCI ต้องรับรู้ผลกระทบนี้ในงบการเงินด้วย อย่างไรก็ตาม
ขณะนี้บริษัทดังกล่าวกำลังอยู่ในช่วงเจรจากับผู้ร่วมทุนรายใหม่เพื่อแก้ไขสถานการณ์ซึ่งจะทราบผลภายในไตรมาสที่
2 ของปี 2553
ถ้าหากเป็นไปตามแผนก็จะสามารถแก้ไขสถานการณ์ทางธุรกิจและทางการเงินของบริษัทดังกล่าวได้

สำหรับเรื่องอัตราส่วนกำไรสุทธิต่อรายได้รวมของปี 2552 เท่ากับ 12.23 % เพิ่มขึ้น 9.39 %
เมื่อเทียบกับปี 2551 ซึ่งเท่ากับ 2.84 %
ทั้งนี้เป็นผลมาจากการเพิ่มขึ้นของกำไรจากการดำเนินงานที่กล่าวข้างต้น
หักด้วยสัดส่วนของค่าใช้จ่ายทางการเงิน 0.99 % ซึ่งมีสัดส่วนเพิ่มขึ้น 0.09 %
และสัดส่วนของภาษีเงินได้นิติบุคคล 2.16 % ซึ่งมีสัดส่วนเพิ่มขึ้น 1.14 % ตามกำไรที่เพิ่มขึ้น
เมื่อคำนวณการแบ่งปันกำไรสุทธิมีส่วนที่เป็นของผู้ถือหุ้นส่วนน้อยของบริษัทย่อย
คิดเป็นสัดส่วนกำไรสุทธิต่อรายได้รวมเท่ากับ 1.70 %
จึงเหลือเป็นกำไรสุทธิส่วนที่เป็นของผู้ถือหุ้นของบริษัทฯ ในปี2552 เท่ากับ 10.52 %
เมื่อเทียบกับรายได้รวม

อัตราผลตอบแทนต่อส่วนของผู้ถือหุ้น ปี 2552 เท่ากับ 7.35 % ในขณะที่ปี 2551 เท่ากับ 2.10 %
เพิ่มขึ้น 5.25 % สาเหตุหลักเนื่องจากกำไรจากการดำเนินงานปี 2552 เพิ่มขึ้น
ตามที่กล่าวไว้ข้างต้น เรื่องหลักคือผลกำไรจากการดำเนินงานที่เพิ่มขึ้นของโรงไฟฟ้าในประเทศจีน
เนื่องจากราคาตลาดของถ่านหินซึ่งเป็นวัตถุดิบหลักลดลง จึงเป็นผลต่อเนื่องให้กำไรสุทธิปี 2552
เพิ่มขึ้น

ตามงบการเงินรวมของบริษัทฯ ปี 2552 มีกำไรสุทธิส่วนที่เป็นของบริษัทฯ 982.26 ล้านบาท
เมื่อเทียบกับเงินสดสุทธิจากการดำเนินงาน ซึ่งมีจำนวน 714.94 ล้านบาท
เงินสดสุทธิจากการดำเนินงานมีน้อยกว่ากำไรสุทธิจำนวน 267.32 ล้านบาท
เนื่องจากก่อนสิ้นงวดบัญชี บริษัทย่อยมีกระแสเงินสดสภาพคล่องส่วนเกินจึงนำไปชำระหนี้ทรัสต์รีซีท
ก่อนถึงกำหนดชำระ ซึ่งเป็นสาเหตุที่ทำให้เจ้าหนี้การค้าลดลง จำนวน 454.88 ล้านบาท
และหนี้สินหมุนเวียนอื่นและไม่หมุนเวียนอื่นลดลง 34.48 ล้านบาท สำหรับสินทรัพย์ดำเนินงานนั้น
มีกระแสเงินสดเพิ่มขึ้นจากลูกหนี้การค้าลดลง 208.46 ล้านบาท มีสินค้าคงเหลือลดลง 65.18
ล้านบาท แต่สินทรัพย์หมุนเวียนอื่นและไม่หมุนเวียนอื่นเพิ่มขึ้น 69.91 ล้านบาท
ซึ่งเป็นสาเหตุที่ทำให้กระแสเงินสดสุทธิจากการดำเนินงานลดลงในจำนวนเดียวกัน สรุปแล้ว
มีกระแสเงินสดจากการดำเนินงานเพิ่มขึ้นสุทธิ 714.94 ล้านบาท หรือเทียบเป็น 0.73 เท่า
ของกำไรสุทธิ ซึ่งแสดงถึง บริษัทสามารถมีสภาพคล่องในการดำเนินงานดี

3.5 อัตราผลตอบแทนต่อส่วนของผู้ถือหุ้น

ในปี 2552 ตามงบการเงินรวมซึ่งมาตรฐานบัญชีกำหนดให้คำนวณโดยวิธีส่วนได้เสีย
ที่กำหนดให้มีการรับรู้ส่วนแบ่งผลกำไร (ขาดทุน) จากบริษัทย่อยและบริษัทร่วม บริษัทฯ
มีกำไรสุทธิส่วนที่เป็นของบริษัทฯ จำนวน 982.26 ล้านบาท เป็นกำไรต่อหุ้น 3.39 บาท
(คำนวณโดยใช้จำนวนหุ้นสามัญถัวเฉลี่ยถ่วงน้ำหนักโดยหักจำนวนหุ้นของบริษัทฯ
ที่ถือโดยบริษัทย่อยแล้ว) หรือมีอัตราผลตอบแทนต่อส่วนของผู้ถือหุ้น เฉลี่ยเท่ากับ 7.35 %
ซึ่งมากกว่าผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงิน

ในปี 2552 บริษัทฯ มีกำไรสุทธิตามวิธีราคาทุน 774.67 ล้านบาท หรือมีกำไรต่อหุ้นเท่ากับ 2.58
บาท มากกว่าปี 2551 ซึ่งมีกำไรสุทธิจำนวน 279.89 ล้านบาท หรือกำไรสุทธิต่อหุ้นเท่ากับ 0.93
บาท การที่กำไรสุทธิตามวิธีราคาทุนมากกว่าปี 2551 จำนวน 494.78 ล้านบาท
สาเหตุหลักมาจากปี 2552 บริษัทฯ ได้รับเงินปันผลจำนวน 852.10 ล้านบาท มากกว่าปี 2251
จำนวน 547.89 ล้านบาท เนื่องจากมีเงินลงทุนมากขึ้น อนึ่ง บริษัทฯ
มีนโยบายการจ่ายเงินปันผลในอัตราไม่น้อยกว่า 1 ใน 3 ของกำไรสุทธิตามวิธีราคาทุน
ซึ่งคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม
อัตราการจ่ายเงินปันผลให้กับผู้ถือหุ้น ได้พิจารณาจ่ายในอัตราที่เหมาะสมอย่างสม่ำเสมอ ซึ่งปีนี้
คณะกรรมการบริษัทฯ ได้พิจารณาเมื่อวันที่ 18 มีนาคม 2552
ให้เสนอที่ประชุมผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 1.50 บาทต่อหุ้น หรือเทียบเท่ากับ
58.14 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีส่วนได้เสีย
และตามวิธีราคาทุน ปรากฏดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น

วิธีส่วนได้เสีย วิธีราคาทุน

2551 1.00 0.97 0.93

2550 1.25 1.90 0.92

2549 1.25 4.14 1.62

2548 1.25 2.95 1.85

2547 1.25 1.46 2.14

4. ฐานะการเงิน

การเปลี่ยนแปลงฐานะการเงินของบริษัทฯ และบริษัทย่อย ตามงบการเงินรวมสรุปได้ดังนี้

4.1 สินทรัพย์ ณ วันที่ 31 ธันวาคม 2552 บริษัทฯ และบริษัทย่อยมีสินทรัพย์รวมเป็นจำนวนเงิน
18,909.93 ล้านบาท ลดลง 650.40 ล้านบาท หรือ 3.33 % เมื่อเทียบกับสิ้นปี 2551
ซึ่งมีจำนวน 19,560.33 ล้านบาท สรุปการเปลี่ยนแปลงที่มีสาระสำคัญ ดังนี้

(1) ส่วนประกอบของสินทรัพย์ ณ สิ้นปี 2552 โดยเทียบสัดส่วนกับสินทรัพย์รวมของแต่ละปี ที่สำคัญมี
สินทรัพย์หมุนเวียน 28.65 % เงินลงทุน 49.63 % ที่ดิน อาคาร และอุปกรณ์ สุทธิ 17.40 %
และสินทรัพย์อื่นๆ 4.32 % เมื่อเทียบการเปลี่ยนแปลงจากสัดส่วนขององค์ประกอบสินทรัพย์ของปี
2551 มีการเปลี่ยนแปลงที่สำคัญ คือ สินทรัพย์หมุนเวียนลดลง 668.32 ล้านบาท หรือสัดส่วนลดลง
2.46 % ซึ่งเกิดจากรายการเทียบเท่าเงินสดลดลง 567.02 ล้านบาท เงินลงทุนชั่วคราว-สุทธิ
เพิ่มขึ้น 339.72 ล้านบาท เนื่องจากบริษัทย่อยในต่างประเทศ
เปลี่ยนเงินฝากสถาบันไปลงทุนเพิ่มในหลักทรัพย์ต่างประเทศในบริษัทที่มีปัจจัยพื้นฐานดี
รายการลูกหนี้การค้าลดลง 227.76 ล้านบาท ส่วนใหญ่จากธุรกิจสิ่งทอและธุรกิจพลาสติกและยาง
ซึ่งเกิดจากยอดขายที่ลดลง ลูกหนี้จึงลดตาม ในขณะเดียวกันก็สัมพันธ์กับสินค้าคงเหลือที่ลดลง
125.34 ล้านบาทด้วย นอกจากนี้ปี 2552
ไม่มีรายการสินทรัพย์หมุนเวียนเกี่ยวกับเงินลงทุนรอการจำหน่าย แต่ปี 2551 มีรายการดังกล่าว
เพราะเป็นส่วนของเงินลงทุนในบริษัท Danyang-Union
ที่จีนที่รอการรับชำระเงินก่อนแล้วจึงโอนจำนวน 121.65 ล้านบาท ดังนั้น
จำนวนสินทรัพย์หมุนเวียนส่วนนี้ ในปี 2552 จึงน้อยกว่าปี 2551 ด้วยจำนวนเงินเดียวกัน

นอกจากนี้ รายการสินทรัพย์ไม่หมุนเวียนลดลงเป็นจำนวน 17.92 ล้านบาท หรือสัดส่วนลดลง 0.07
%เนื่องจากรายการลูกหนี้จากการขายเงินลงทุนลดลง 116.60 ล้านบาท
เนื่องจากได้รับชำระเงินก่อนกำหนด สำหรับรายการเงินลงทุนในบริษัทร่วม มีจำนวนเพิ่มขึ้น
692.86 ล้านบาท เนื่องจากปี 2552 มีการลงทุนเพิ่มในธุรกิจอสังหาริมทรัพย์โครงการ Jiashan
Development ในประเทศสาธารณรัฐประชาชนจีน จำนวนเทียบเป็นสกุลบาท 677 ล้านบาท
และมีการลงทุนเพิ่มทุนตามสัดส่วนการลงทุนในโรงไฟฟ้า Shangyu-Union Cogeneration
ประมาณ 265 ล้านบาท และมีบางบริษัทร่วมที่ลดเงินลงทุนเนื่องจากการเลิกกิจการ เช่น
บริษัทสปอร์ทเอช จำกัด และมีการขายเงินลงทุนบางส่วนออกไป
ตามที่ได้เปิดเผยข้อมูลผ่านตลาดหลักทรัพย์ฯ แล้ว คือเงินลงทุนในบริษัท วีนัสบัททึ่น จำกัด (VB)
และบริษัท ยูเนี่ยนรับเบอร์พลาส จำกัด (UR)
ซึ่งกำหนดวิธีราคาขายตามมูลค่าสินทรัพย์สุทธิของบริษัทที่ลงทุนนั้นๆ ทั้งนี้ได้รับเงินค่าขาย VB เท่ากับ
11.1 ล้านบาท และได้รับเงินค่าขาย UR เท่ากับ 15.72 ล้านบาท
ในส่วนของเงินลงทุนในบริษัทอื่นสุทธิลด 333.83 ล้านบาท
สาเหตุหลักเกิดจากการบันทึกค่าเผื่อการด้อยค่าของเงินลงทุนในบริษัท Value Creation Inc.
ซึ่งแสดงรายละเอียดข้อมูลในหัวข้อเรื่องกำไรแล้ว จึงทำให้เกิดผลต่างเงินลงทุนรวม
เพิ่มจากสัดส่วน 46.13 % เป็น 49.63 % นอกจากนี้รายการ ที่ดิน อาคาร และอุปกรณ์-สุทธิ
มีจำนวนลดลง 270.64 ล้านบาท หรือสัดส่วนลดลง 0.81 %
ทั้งนี้เกิดจากสาเหตุมีการขายอาคารที่ชำรุดไม่ได้ใช้งาน และขายเครื่องจักร อุปกรณ์ ที่ไม่ได้ใช้งาน
หรือใช้งานไม่ได้แล้ว ที่เขต บาง ปะกง ออกไป และยังมีรายการภาษีถูกหัก ณ ที่จ่าย
ซึ่งรอคืนจากกรมสรรพากรเพิ่มขึ้น จำนวน 69.75 ล้านบาท หรือสัดส่วนเพิ่มขึ้น 0.4 %

สินทรัพย์อื่นนอกจากที่กล่าวไว้ข้างต้นเปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ วันที่ 31 ธันวาคม 2552 ยอดคงเหลือของลูกหนี้และตั๋วเงินรับการค้าสุทธิมีจำนวนเงิน
1,475.72 ล้านบาท ลดลงจากปีที่แล้ว 227.76 ล้านบาท เมื่อเทียบกับปีที่แล้วซึ่งมีจำนวน
1,703.49 ล้านบาท เนื่องจากธุรกรรมการขายลดลง ลูกหนี้จึงลดตามไปด้วย
ทั้งนี้จำนวนลูกหนี้คงค้างส่วนใหญ่ยังไม่เกินกำหนดเวลาชำระหนี้ โดยระยะเวลาเก็บหนี้เฉลี่ยปี 2552
เท่ากับ 68 วัน ใกล้เคียงกับระยะเวลาการให้สินเชื่อของบริษัทฯ อย่างไรก็ตาม บริษัทฯ
ได้ทำการประเมินมูลค่าสุทธิที่คาดว่าจะได้รับชำระจากลูกหนี้การค้าที่ค้างชำระเกินกว่า 1 ปี
ซึ่งมีจำนวนเงินประมาณ 28.7 ล้านบาท
ซึ่งมีการบันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าอาจจะเรียกเก็บเงินไม่ได้ไว้เป็นจำนวนเงินประมาณ
33.83 ล้านบาท ซึ่งเทียบเป็นสัดส่วน 1.94 % ของลูกหนี้การค้ารวม บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน

สินค้าคงเหลือ ณ วันที่ 31 ธันวาคม 2552 มียอดสินค้าคงเหลือสุทธิ 1,168.7 ล้านบาท หรือ
6.18 % ของสินทรัพย์รวม มีจำนวนลดลง 125.34 ล้านบาท เมื่อเทียบกับสิ้นปี 2551 ซึ่งมีจำนวน
1,294.04 ล้านบาท สาเหตุของการลดลงสืบเนื่องจากธุรกรรมการขายที่ลดลง บริษัทฯ
เพียงแค่เตรียมสินค้าคงเหลือให้พอเพียงกับปริมาณการขายที่จะมีขึ้นเท่านั้น บริษัทฯ
และบริษัทย่อยมีนโยบายให้มีระบบการควบคุมภายในเกี่ยวกับการตรวจนับสินค้าคงเหลืออย่างสม่ำเสมอ
และมีรายงานการวิเคราะห์อายุของสินค้าคงเหลือ เพื่อดำเนินการ ที่เกี่ยวข้องต่อไป ณ สิ้นปี 2552
มีการบันทึกค่าเผื่อการลดลงของมูลค่าสินค้าคงเหลือ สำหรับสินค้าเสื่อมคุณภาพ หรือล้าสมัยจำนวน
13.2 ล้านบาท ทำให้ยอดสะสมของการลดมูลค่าสินค้าเสื่อมสภาพล้าสมัย มีจำนวน 81.19 ล้านบาท
ซึ่งคิดเป็น 6.49 % ของยอดรวมสินค้าคงเหลือ ทั้งนี้ บริษัทฯ และบริษัทย่อยประเมินว่า
จำนวนมูลค่าค่าเผื่อการลดลงของมูลค่าสินค้าคงเหลือดังกล่าว
มีความเหมาะสมไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ วันสิ้นปี 2552 มีจำนวนเงินสุทธิรวมกันแล้ว
9,383.99 ล้านบาท หรือคิดเป็นสัดส่วน 49.63 % ของสินทรัพย์รวม ทั้งนี้มีจำนวนเพิ่มขึ้น 359.03
ล้านบาท เมื่อเทียบกับปี 2551 เนื่องจากมีทั้งรายการซื้อเงินลงทุนเพิ่มและขายเงินลงทุน
ในระหว่างปี 2552 ตามรายละเอียดที่กล่าวไว้ข้างต้นในหัวข้อส่วนประกอบของสินทรัพย์
เงินลงทุนของบริษัทฯ แบ่งเป็นเงินลงทุนในประเทศและต่างประเทศซึ่งรายละเอียดชื่อเงินลงทุน
และข้อมูลต่างๆ ที่เกี่ยวข้อง ปรากฎตามหมายเหตุประกอบงบการเงินข้อ 10 ข้อ 11 และข้อ 12
โดยมีข้อมูลรายการเปลี่ยนแปลงเงินลงทุนที่เกิดขึ้นในรอบปี 2552 ด้วย อนึ่ง บริษัทฯ
มีการประเมินคุณภาพของเงินลงทุนอย่างสม่ำเสมอ
ตลอดจนมีการบันทึกค่าเผื่อการด้อยค่าของเงินลงทุนในบริษัทฯ
ที่มีสัญญาณความไม่แน่นอนในคุณภาพของสินทรัพย์เงินลงทุน บริษัทฯ
เชื่อว่าจำนวนเงินที่ปรากฏในงบการเงินมีคุณภาพเหมาะสมที่ไม่แสดงในจำนวนเงินที่สูงเกินไป

4.2 สภาพคล่อง

4.2.1 งบกระแสเงินสด สำหรับปีสิ้นสุดวันที่ 31 ธันวาคม 2552 บริษัทฯ
และบริษัทย่อยมีกระแสเงินสดจากกิจกรรมดำเนินงาน 714.94 ล้านบาท ใช้ไปในกิจกรรมลงทุน
90.27 ล้านบาท ใช้ไปในกิจกรรมจัดหาเงิน 994.19 ล้านบาท
ปรับด้วยยอดลดลงจากการแปลงค่างบการเงินที่เป็นเงินตราต่างประเทศจำนวน 197.49 ล้านบาท
รวมแล้วทั้งปีเป็นเงินสดและรายการเทียบเท่าเงินสดลดลงสุทธิ 567.02 ล้านบาท
เมื่อรวมกับเงินสดและรายการเทียบเท่าเงินสดต้นปี ยกมา 1,940.43 ล้านบาท
คงเหลือเงินสดและรายการเทียบเท่าเงินสดปลายปี 2552 เท่ากับ 1,373.41 ล้านบาท

ปี 2552 การที่บริษัทฯ และบริษัทย่อย มีกระแสเงินสดจากกิจกรรมดำเนินงาน 714.94 ล้านบาท
ซึ่งน้อยกว่ากำไรจากการดำเนินงาน ที่มีจำนวน 1,435.38 ล้านบาท อยู่เป็นจำนวน 720.44
ล้านบาท นั้น สาเหตุหลักคือนำเงินสภาพคล่องส่วนเกินไปชำระหนี้เจ้าหนี้การค้าก่อนครบกำหนด
จำนวน 455 ล้านบาท มีการชำระดอกเบี้ย 86 ล้านบาท และชำระภาษีเงินได้นิติบุคคล 174.8
ล้านบาท
เพื่อให้กระแสเงินสดในมือมีสภาพคล่องเพียงพอสำหรับใช้ในส่วนของเงินทุนหมุนเวียนอย่างเหมาะสม

บริษัทฯ ได้ใช้เงินไปในกิจกรรมการลงทุนสุทธิ 90.27 ล้านบาท เนื่องจากในรอบปี 2552
บริษัทมีทั้งซื้อและจำหน่ายที่ดิน อาคาร และอุปกรณ์ สุทธิแล้ว มีกระแสเงินสดจ่ายมากกว่าประมาณ
81 ล้านบาท บริษัทฯ มีเงินสดรับจากเงินปันผล 446.12 ล้านบาท รับดอกเบี้ย 29.49 ล้านบาท
รับเงินค่าขายเงินลงทุนทั้งส่วนของปี 2552 และส่วนที่เป็นลูกหนี้ค้างชำระค่าหุ้น รวมรับ 558.51
ล้านบาท นอกจากนี้ มีการจ่ายเงินเพื่อซื้อเงินลงทุนในต่างประเทศเพิ่ม
คือเงินลงทุนในธุรกิจอสังหาริมทรัพย์ และเพิ่มทุนในโรงไฟฟ้ารวมเป็น 958.06 ล้านบาท
และจ่ายซื้อเงินลงทุนชั่วคราวในต่างประเทศเพิ่ม 96.48 ล้านบาท เหล่านี้
ทำให้กิจกรรมลงทุนมีกระแสเงินสดจ่ายสุทธิ90.27 ล้านบาท

ในส่วนของกิจกรรมจัดหาเงิน บริษัทฯ และบริษัทย่อย มีการจ่ายเงินปันผลให้ผู้ถือหุ้น จำนวน
396.28 ล้านบาท มีการรับเงินฝากจากบริษัทในกลุ่มเพิ่ม 155.64 ล้านบาท
ในส่วนของการรับเงินกู้และจ่ายชำระเงินกู้ ทั้งเงินกู้ยืมระยะสั้นและระยะยาว
สรุปแล้วมีการจ่ายชำระเงินกู้มากกว่ารับเงินกู้จำนวน 705.18 ล้านบาท
มีการจ่ายชำระหนี้ตามสัญญาเช่าทางการเงิน 45.2 ล้านบาท
สรุปแล้วทำให้มีการใช้กระแสเงินสดสุทธิไปในกิจกรรมจัดหาเงิน จำนวน 994.19 ล้านบาท

เมื่อรวม 3 กิจกรรมข้างต้นแล้ว เป็นกระแสเงินสดใช้ไป 369.52 ล้านบาท
เมื่อรวมกับรายการปรับผลต่างจากการแปลงค่างบการเงินลดลง 197.49 ล้านบาท
(ซึ่งเป็นผลจากการแปลงค่างบการเงินของต่างประเทศ ซึ่งมีอัตราแลกเปลี่ยนที่แตกต่างกัน
ระหว่างงบการเงินปี 2552 และปี 2551)
และรวมกับเงินสดและรายการเทียบเท่าเงินสดต้นปียกมาจำนวน 1,940.43 ล้านบาท
จึงทำให้บริษัทฯ และบริษัทย่อยมีจำนวนเงินสดและรายการเทียบเท่าเงินสด ปลายปี 2552 เท่ากับ
1,373.41 ล้านบาท

  4.2.2 อัตราส่วนสภาพคล่องที่สำคัญ

ณ สิ้นปี 2552 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 2.25 ต่อ 1 เท่า
อัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.77 ต่อ 1 เท่า
แสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนให้ครบถ้วนได้ แล้วยังมีสภาพคล่องส่วนเกินเหลืออยู่อีก 0.77
เท่า แสดงถึงบริษัทฯ และบริษัทย่อยยังมีสภาพคล่องทางการเงินดีและเพียงพอ

เรื่องเกี่ยวกับลูกหนี้และเจ้าหนี้ บริษัทฯ มีระยะเวลาการเก็บหนี้เฉลี่ยอยู่ที่ 68 วัน
ซึ่งใกล้เคียงกับระยะเวลาที่บริษัทฯ ให้เครดิตเทอมกับลูกหนี้ทางการค้า ส่วนวงจรเงินสด
ตั้งแต่จ่ายเงินซื้อวัตถุดิบรวมกับเวลาที่ขายสินค้าถึงวันที่ได้รับเงินค่าขายสินค้าเป็นเวลา 43 วัน
ซึ่งมากกว่าปีที่ผ่านมาซึ่งมีจำนวน 30 วัน เสมือนหนึ่งบริษัทฯ และบริษัทย่อย มีวงจรเงินสดประมาณ
8.4 รอบใน 1 ปี

ในรอบปี 2552 บริษัทฯ และบริษัทย่อย มีอัตรากำไรจากการดำเนินงานต่อรายได้รวม เท่ากับ
15.38 % ซึ่งสูงกว่าปีที่แล้วที่มีจำนวน 4.66 %
เนื่องจากส่วนแบ่งกำไรจากการดำเนินงานของโรงไฟฟ้าในประเทศจีนในปี 2552
คำนวณตามสัดส่วนแล้วดีขึ้นกว่าปี 2551 มาก ซึ่งมีรายละเอียดกล่าวไว้ในหัวข้อเรื่องกำไรแล้ว

ทางด้านนโยบายโครงสร้างทางการเงิน อัตราส่วนหนี้สิน ต่อส่วนของผู้ถือหุ้นเท่ากับ 0.31 ต่อ 1
เท่า ซึ่งใกล้เคียงกับปีที่แล้วที่มีอัตราส่วน 0.38 ต่อ 1 เท่า
เป็นการแสดงโครงสร้างทางการเงินซึ่งมีแหล่งที่มาของเงินจากส่วนของเจ้าหนี้ยังน้อยมากเมื่อเทียบกับแหล่งที่มาของเงินจากส่วนของผู้ถือหุ้น
ดังนั้นยังมีโอกาสในการใช้แหล่งเงินทุนจากเจ้าหนี้ได้อีกพอสมควร
เนื่องจากสัดส่วนของหนี้สินยังต่ำมาก

นอกจากนี้ อัตราส่วนความสามารถในการชำระดอกเบี้ยอยู่ที่ 11.33 เท่า แสดงถึงบริษัทฯ
และบริษัทย่อย มีกระแสเงินสดหมุนเวียนอย่างเพียงพอที่จะชำระดอกเบี้ยให้เจ้าหนี้ได้ครบถ้วน

อัตราส่วนผลตอบแทนต่อส่วนของผู้ถือหุ้นเท่ากับ 7.35 %
ซึ่งสูงกว่าอัตราผลตอบแทนจากอัตราดอกเบี้ยเงินฝากประจำของสถาบันการเงิน
เมื่อพิจารณาถึงเงินปันผลที่คาดว่าจะจ่ายให้กับผู้ถือหุ้น อัตราหุ้นละ.1.50 บาท ซึ่งคิดเป็น 58.14 %
ของกำไรสุทธิของวิธีราคาทุน ซึ่งเป็นไปตามนโยบายอัตราการจ่ายเงินปันผลของบริษัทฯ
ที่ไม่ต่ำกว่าหนึ่งในสามของกำไรสุทธิตามวิธีราคาทุน

  4.2.3 เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทฯ และบริษัทย่อยมีเงินกู้ยืมระยะสั้น 156.61 ล้านบาท
มีส่วนของเงินกู้ยืมระยะยาวที่ถึงกำหนดชำระภายในหนึ่งปี จำนวน 454.43 ล้านบาท
มีส่วนของเจ้าหนี้ตามสัญญาเช่าทางการเงินที่ถึงกำหนดชำระภายในหนึ่งปี จำนวน 45.19 ล้านบาท
มีค่าใช้จ่ายค้างจ่าย 354.99 ล้านบาท มีภาระภาษีเงินได้นิติบุคคลที่ต้องชำระ 84.43 ล้านบาท
และหนี้สินหมุนเวียนอื่นอีก 192.78 ล้านบาท รวมเป็น 1,288.43 ล้านบาท
ซึ่งอาจต้องชำระภายใน 1 ปี แต่เมื่อเทียบสินทรัพย์สภาพคล่อง รายการเงินสด
และรายการเทียบเท่าเงินสด รวมกับเงินลงทุนชั่วคราวสุทธิที่สามารถใช้ได้ทันทีมีจำนวน 2,411.52
ล้านบาท ซึ่งคิดเป็น 187.17 % ของหนี้ระยะสั้นดังกล่าว แสดงถึงบริษัทฯ
มีสภาพคล่องเพียงพอที่จะชำระหนี้ระยะสั้นที่จะถึงกำหนดภายใน 1 ปี ได้ครบถ้วน
และยังมีสภาพคล่องส่วนเกินเหลืออยู่อีก 87.17 % ดังนั้น บริษัทฯ จึงมีสัดส่วนหนี้ระยะสั้นเหมาะสม

นอกจากนี้ ในส่วนของเจ้าหนี้ทางการค้า เช่น เจ้าหนี้ทรัสต์รีซีท (T/R) และเจ้าหนี้การค้า
รวมจำนวน 684.04 ล้านบาทนั้น บริษัทฯ มีลูกหนี้ L/C และ T/T สุทธิจำนวน 1,475.72
ล้านบาท ที่สามารถจะรับชำระเงินได้ตามกำหนด เพื่อนำไปจ่ายชำระเจ้าหนี้ทางการค้า และเจ้าหนี้
T/R ได้ครบถ้วน

ดังนั้น เมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความเหมาะสมและสอดคล้องกัน

4.3 รายจ่ายลงทุน

ในรอบปี 2552 บริษัทฯ และบริษัทย่อย มีรายจ่ายลงทุนแบ่งเป็น ธุรกิจในประเทศ
และธุรกิจในต่างประเทศ ดังนี้

สำหรับธุรกิจในประเทศ มีการลงทุนเพิ่มใน ที่ดิน อาคาร และอุปกรณ์ ของกลุ่มธุรกิจพลาสติก ยาง
และโลหะ ประมาณ 42 ล้านบาท เพื่อรองรับการขยายการผลิต ที่มีแผนผลิตเพิ่ม เช่น
กระติกน้ำสุญญากาศ สวนยางพารา เป็นต้น

สำหรับในส่วนของต่างประเทศ
มีรายจ่ายลงทุนในเงินลงทุนธุรกิจอสังหาริมทรัพย์ที่กำลังจะเริ่มโครงการบริษัท Jiashan- Union
Development ประมาณ 680 ล้านบาท และชำระเงินเพิ่มทุนตามสัดส่วนในโรงไฟฟ้า
Shangyu-Union Cogeneration Co.,Ltd. ครบถ้วนแล้วในส่วนของฝ่ายไทย จำนวนประมาณ
265 ล้านบาท

4.4 แหล่งที่มาของเงินทุน

4.4.1 โครงสร้างเงินทุนของบริษัทฯ ณ วันที่ 31 ธันวาคม 2552 จากงบการเงินรวมของบริษัทฯ
และบริษัทย่อย มีหนี้สินรวม 4,120.49 ล้านบาท ส่วนของผู้ถือหุ้นเฉพาะส่วนของบริษัทฯ
13,482.05 ล้านบาท สัดส่วนหนี้สินต่อส่วนของผู้ถือหุ้น เท่ากับ 0.31 ต่อ 1 เท่า ดังนั้น
แหล่งที่มาของเงินทุนจากส่วนของหนี้สินน้อยมากเมื่อเทียบกับส่วนของทุน
ถ้าหากเปรียบเทียบกับกิจการอื่นในอุตสาหกรรม ส่วนใหญ่จะมีอัตราส่วนอยู่ประมาณ 1.5 หรือ 2 ต่อ
1 เท่า แสดงถึงสัดส่วนหนี้สินของบริษัทฯ ยังอยู่ในระดับต่ำ เจ้าหนี้ของบริษัทฯ
จึงมีความเสี่ยงน้อยเกี่ยวกับการจะได้รับชำระหนี้จากบริษัทฯ ฉะนั้นในอนาคต ถ้าบริษัทฯ
ต้องการจะจัดโครงสร้างเงินทุนในการกู้เงินเพิ่มเพื่อขยายธุรกิจต่ออีก
ก็ยังสามารถขยายสัดส่วนด้านหนี้สินเพิ่มได้อีก
โดยยังอยู่ในโครงสร้างเงินทุนที่เหมาะสมและไม่เสี่ยงมาก

  4.4.2 หนี้สิน

หนี้สินของบริษัทฯ และบริษัทย่อย แบ่งเป็นหนี้สินหมุนเวียน 2,403.43 ล้านบาท
และหนี้สินไม่หมุนเวียน 1,717.06 ล้านบาท รวมหนี้สิน 4,120.49 ล้านบาท

หนี้สินหมุนเวียน แบ่งเป็น เจ้าหนี้ที่เกี่ยวข้องกับการค้า 684.03 ล้านบาท
ซึ่งมีการชำระตามระยะเวลาที่กำหนด ทั้งนี้สอดคล้องกับการรับชำระเงินจากลูกหนี้การค้า
ที่เป็นปกติธุรกิจของการดำเนินงาน
นอกจากนี้มีหนี้สินระยะสั้นซึ่งเป็นเงินกู้ยืมระยะยาวที่จะถึงกำหนดชำระภายใน 1 ปี จำนวนเงิน
454.43 ล้านบาท และหนี้สินระยะสั้นที่จะครบกำหนดชำระภายใน 1 ปี จำนวนเงิน 201.80
ล้านบาท และมีเจ้าหนี้ประเภทหนี้สินหมุนเวียนอื่นๆ อีก 888.32 ล้านบาท
ประกอบกับบัญชีพักหนี้สินประเภทเงินมัดจำรับค่าที่ดินและส่วนปรับปรุง ซึ่งจะโอนเป็นรายได้ต่อไปอีก
174.8 ล้านบาท อนึ่ง สัดส่วนของหนี้สินระยะสั้นต่อหนี้สินรวมเท่ากับ 58.33 % บริษัทฯ
ก็ยังมีอัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.77 เท่าต่อ 1 เท่า ซึ่งบริษัทฯ
และบริษัทย่อยมีสภาพคล่องเพียงพอในการชำระหนี้เมื่อถึงกำหนดอย่างครบถ้วน

เมื่อวันที่ 31 ธันวาคม 2552 บริษัทฯ
มีเงินกู้ยืมระยะยาวซึ่งสุทธิจากส่วนที่ถึงกำหนดชำระภายในหนึ่งปีจำนวน 1,158.42 ล้านบาท
ซึ่งมีอัตราดอกเบี้ยอิงกับ MLR ทั้งนี้มีกำหนดระยะเวลาการชำระคืนในระหว่างปี 2550 ถึง ปี 2558
บริษัทฯ ไม่มีหลักประกันต่อภาระหนี้สินดังกล่าว แต่ภายใต้สัญญากู้ยืมเงินได้ระบุข้อปฏิบัติ
และเงื่อนไขทางการเงินบางประการ เช่น การดำรงอัตราส่วนหนี้สินรวมต่อส่วนของผู้ถือหุ้น
และข้อจำกัดในการจำหน่าย จ่าย โอน ทรัพย์สินที่มีความสำคัญต่อการดำเนินงานของบริษัทฯ

สำหรับเรื่องความสามารถในการชำระดอกเบี้ย และหนี้สินที่จะครบกำหนดชำระภายใน 1 ปี ของปี
2552 เท่ากับ 11.33 เท่า บริษัทฯ
จึงมีความมั่นใจในการบริหารสภาพคล่องเพื่อชำระส่วนของเงินกู้ และดอกเบี้ย
ภายในแต่ละช่วงเวลาที่จะครบกำหนดชำระได้

4.4.3 ส่วนของผู้ถือหุ้น

ตามงบการเงินรวม ณ วันที่ 31 ธันวาคม 2552 บริษัทฯ มีส่วนของผู้ถือหุ้น 13,482.05 ล้านบาท
เพิ่มขึ้น229.41 ล้านบาท เมื่อเทียบกับสิ้นปี 2551 ซึ่งมีจำนวน 13,252.65 ล้านบาท
สาเหตุของการเปลี่ยนแปลงเกิดจาก

- ส่วนที่เกี่ยวกับผลการดำเนินงาน มีกำไรสุทธิเพิ่มขึ้น 982.26 ล้านบาท
และระหว่างปีตามมติที่ประชุมผู้ถือหุ้น มีการจัดสรรกำไรเป็นเงินปันผลจ่ายจำนวน 300 ล้าบาท
ซึ่งเป็นส่วนที่ทำให้ส่วนของผู้ถือหุ้นเพิ่มขึ้น 982.26 ล้านบาท และลดลง 300 ล้านบาทตามลำดับ

- ในส่วนที่ไม่ใช่ผลการดำเนินงานจริง
คือการรับรู้ส่วนเกินทุนจากการเปลี่ยนแปลงมูลค่าเงินลงทุนในหลักทรัพย์เผื่อขาย สุทธิแล้วทั้งปี
262.78 ล้านบาท ทำให้ส่วนของผู้ถือหุ้นเพิ่มขึ้น 262.78 ล้านบาท
และมีการบันทึกส่วนต่างเกี่ยวกับราคาเงินลงทุนใน UTC 2008 ที่บริษัทฯ
ซื้อจากผู้ถือหุ้นรายย่อยโดยวิธีการทำคำเสนอซื้อหลักทรัพย์ ตามหลักเกณฑ์ของ ก.ล.ต.
ซึ่งราคาเสนอซื้อสูงกว่ามูลค่าตามบัญชีรวม 28.02 ล้านบาท ซึ่งมีผลทำให้ส่วนของผู้ถือหุ้นลดมูลค่าลง
28.02 ล้านบาท นอกจากนี้มีผลต่างจากการแปลงค่างบการเงินของต่างประเทศ
ซึ่งเกิดจากผลแตกต่างของอัตราแลกเปลี่ยน มีผลทำให้ลดมูลค่าส่วนของผู้ถือหุ้นลง 697.63 ล้านบาท
ซึ่งเมื่อหักกลบกับผลต่างทำนองเดียวกันที่เป็นผลบวกยกมาต้นปี มีจำนวน 505.4 ล้านบาทแล้ว
ทำให้ผลต่างจากการแปลงค่างบการเงิน ณ วันสิ้นปีมีจำนวนติดลบ 192.23 ล้านบาท

- นอกจากนี้เป็นรายการปรับปรุงบวกกลับเงินปันผลจ่ายที่บริษัทฯ จ่ายในส่วนที่จ่ายให้บริษัทย่อย
ซึ่งเป็นผู้ถือหุ้นของบริษัทฯ จำนวน 10.02 ล้านบาท

ดังกล่าวข้างต้นรวมแล้วทำให้ส่วนของผู้ถือหุ้นเพิ่มขึ้น 229.41 ล้านบาท

4.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่ธุรกิจหลักของบริษัทฯ ในขณะนี้คือการลงทุน ดังนั้นรายได้หลักคือเงินปันผลรับจากบริษัทฯ
ที่ไปลงทุน ซึ่งแบ่งเป็นการลงทุนภายในประเทศ และการลงทุนในต่างประเทศ ที่มีนัยสำคัญหลักๆ คือ

1. โครงการขนาดใหญ่ในประเทศไทย ที่บริษัทลงทุนคือ เงินลงทุนในบริษัท ราชบุรีเพาเวอร์ จำกัด
ซึ่งประกอบธุรกิจผลิตกระแสไฟฟ้าขายให้กับการไฟฟ้าฝ่ายผลิตแห่งประเทศไทย กำลังการผลิต
1,400 เมกะวัตต์ ซึ่งบริษัทฯ มีสัดส่วนการลงทุนร้อยละ 10 หรือจำนวนเงินลงทุน 732.50
ล้านบาทนั้น ปัจจุบันได้ดำเนินการผลิตเต็มที่แล้ว บริษัทฯ
ดังกล่าวจะสามารถจ่ายเงินปันผลให้กับผู้ถือหุ้น ตั้งแต่ปี 2553 เป็นต้นไป
ถ้าหากเป็นไปตามแผนตลอดระยะเวลาของโครงการบริษัทฯ
จะมีรายรับเงินปันผลจากเงินลงทุนนี้ทุกปี ซึ่งเป็นรายได้หลักส่วนหนึ่ง

2. โครงการในประเทศสาธารณรัฐประชาชนจีน ส่วนใหญ่เป็นการลงทุนในธุรกิจพลังงาน
ระยะเวลาที่ผ่านมาจะเห็นว่า ราคาถ่านหินเป็นปัจจัยหลัก
ซึ่งมีอิทธิพลต่อกำไรจากการดำเนินงานของธุรกิจโรงไฟฟ้า
ดังในปีที่ผ่านมาราคาถ่านหินลดลงตามราคาน้ำมันในตลาดโลก เป็นผลให้กำไรของโรงไฟฟ้าดีขึ้น
ก็จะทำให้บริษัทฯ ในฐานะผู้ถือหุ้นจะได้รับเงินปันผลตามไปด้วย อย่างไรก็ตาม
ปัจจัยของราคาถ่านหินเป็นไปตามราคาตลาด ซึ่งเป็นปัจจัยเสี่ยงจากเหตุการณ์ภายนอก
ที่ไม่สามารถควบคุมได้

มาตรการที่จะลดปัจจัยเสี่ยง และให้บริษัทมีหนทางที่จะได้รับผลตอบแทนที่ดีขึ้นในอนาคต
คือลดเงินลงทุนที่คาดว่าจะไม่สามารถให้ผลตอบแทนที่เหมาะสม ไปสู่เงินลงทุนใหม่
ตามเหตุการณ์ในปี 2552 ที่บริษัทฯ ได้ดำเนินการไปแล้ว คือ
ลงทุนในธุรกิจใหม่ประเภทอสังหาริมทรัพย์ในประเทศจีน
ขณะนี้อยู่ในช่วงเริ่มต้นโครงการที่จะต้องดำเนินการขอใบอนุญาตต่างๆ เพื่อดำเนินการในขั้นต่อไป

5. ค่าตอบแทนของผู้สอบบัญชี

5.1 ค่าตอบแทนจากการสอบบัญชี (Audit fee)

ผู้สอบบัญชีของบริษัทฯ และบริษัทย่อย ในปี 2552 คือ นายศุภชัย ปัญญาวัฒโน และนายเติมพงษ์
โอปนพันธ์ ซึ่งสังกัด บริษัท สำนักงานเอินส์ท แอนด์ ยัง จำกัด

ในการเสนอวาระแต่งตั้งผู้สอบบัญชี เพื่อเข้าที่ประชุมสามัญผู้ถือหุ้นประจำปี บริษัทฯ
ได้เสนอรายชื่อผู้สอบบัญชีไว้ 3 คน ซึ่งสังกัดสำนักงานเดียวกัน
โดยรายชื่อที่เสนอทั้งหมดมีความเป็นอิสระ และไม่มีความสัมพันธ์ และ/หรือ
ไม่มีส่วนได้เสียกับบริษัทฯ หรือบริษัทย่อย หรือผู้บริหาร หรือผู้ถือหุ้นรายใหญ่
หรือบุคคลที่เกี่ยวข้องกับบุคคลดังกล่าว
พร้อมทั้งมีคุณสมบัติครบถ้วนซึ่งได้รับความเห็นชอบจากสำนักงาน ก.ล.ต.

ในรอบปี 2552 บริษัทฯ และบริษัทย่อย จ่ายค่าตอบแทนการสอบบัญชีให้แก่ สำนักงานสอบบัญชี
เอินส์ท แอนด์ ยัง จำกัด ซึ่งเป็นสำนักงานที่ผู้สอบบัญชีของบริษัทฯ และบริษัทย่อย สังกัด
จำนวนเงินรวม 7,445,000.-บาท บริษัทฯ และบริษัทย่อย
ไม่มีการจ่ายค่าสอบบัญชีให้กับผู้สอบบัญชีโดยตรง หรือบุคคลหรือกิจการที่เกี่ยวข้องกับผู้สอบบัญชี
และสำนักงานสอบบัญชีที่ผู้สอบบัญชีสังกัด

2.  ค่าบริการอื่น (Non-audit fee)

ในรอบปี 2552 บริษัทฯ และบริษัทย่อย ไม่มีการจ่ายค่าบริการอื่น (Non-audit fee)
ไม่มีงานบริการอื่นที่ยังไม่แล้วเสร็จ ที่จะต้องจ่ายในปีถัดไป ให้กับผู้สอบบัญชีหรือสำนักงานสอบบัญชี
เอินส์ท แอนด์ ยัง จำกัด หรือ บุคคลหรือกิจการ ที่เกี่ยวข้องกับผู้สอบบัญชี
และสำนักงานสอบบัญชีที่ผู้สอบบัญชีสังกัด